b'\n_START_ARTICLE_\nGegants de Sant Lloren\xc3\xa7 Savall\n_START_SECTION_\nHist\xc3\xb2ria de l\'entitat i els seus gegants\n_START_PARAGRAPH_\nEl poble de Sant Lloren\xc3\xa7 Savall, situat a la vall del mass\xc3\xads de Sant Lloren\xc3\xa7 del Munt i l\'Obac, fou un lloc de pas molt freq\xc3\xbcent pels viatgers que prenien el cam\xc3\xad ral entre Barcelona i Manresa. _NEWLINE_Aquest cam\xc3\xad que transcorria a trav\xc3\xa9s del Coll del Dav\xc3\xad era una zona de muntanya abrupta i dif\xc3\xadcil, plena de boscos, cingles, coves i balmes que oferien un indret perfecte per assaltar els viatgers que passaven pel cam\xc3\xad ral i amagar-se f\xc3\xa0cilment. Les qualitats d\'aquest indret el convertiren en un dels preferits, i m\xc3\xa9s temuts, pels assalts de quadrilles i escamots de bandolers que tingueren lloc entre els segles XVI i XVII a Catalunya._NEWLINE_L\'activitat d\'aquests bandolers pels camins circumdants de Sant Lloren\xc3\xa7 Savall ha deixat moltes hist\xc3\xb2ries i llegendes diferents amb personatges provinents de diferents contrades, per\xc3\xb2 tots han deixat la seva petja al nostre poble i contribu\xc3\xaft en crear un ideari popular \xc3\xbanic que abriga les hist\xc3\xb2ries de bandolers com un conjunt d\xe2\x80\x99hist\xc3\xb2ries profundament arrelades en la cultura Lloren\xc3\xa7ana._NEWLINE_\xc3\x89s aix\xc3\xad com la nostra colla de gegants ha pres les figures m\xc3\xa9s rellevants d\'aquest ideari de bandolers per representar la vila de Sant Lloren\xc3\xa7 Savall. Uns personatges, alguns reals i altres de llegendaris, que s\xc3\xb3n transcendentals per l\xe2\x80\x99imaginari popular i les hist\xc3\xb2ries conegudes del nostre poble sobre els fets de bandolers._NEWLINE_La fundaci\xc3\xb3 de l\xe2\x80\x99entitat La Quadrilla \xe2\x80\x93 Escamot \xe2\x80\x93 Colla d\xe2\x80\x99en Joan Muntada el 2008 tenia per objectiu la recuperaci\xc3\xb3 d\xe2\x80\x99en Capablanca i na Genoveva, els primers gegants que va tenir Sant Lloren\xc3\xa7 Savall, constru\xc3\xafts el 1991 i el 1993 respectivament. Aix\xc3\xb2 no obstant, la din\xc3\xa0mica de l\xe2\x80\x99entitat es va centrar en l\xe2\x80\x99adopci\xc3\xb3 d\xe2\x80\x99una nova figura, en Joan Muntada, el primer gegant constru\xc3\xaft i basat amb un personatge aut\xc3\xb2cton de Sant Lloren\xc3\xa7 Savall._NEWLINE_Els canvis en la din\xc3\xa0mica de treball que han marcat l\xe2\x80\x99entitat des de fa uns anys, han perm\xc3\xa8s un r\xc3\xa0pid i constant creixement de l\xe2\x80\x99entitat, aix\xc3\xad com del nombre de figures que la representen; incorporant en total des de 2008 de 4 figures noves i la recuperaci\xc3\xb3 dels gegants vells de Sant Lloren\xc3\xa7 Savall, sumant un total de quatre gegants, una gegantona i un drac.\n_START_SECTION_\nEn Capablanca i na Genoveva [cal\xc2\xa0citaci\xc3\xb3]\n_START_PARAGRAPH_\nAquest bandoler, el m\xc3\xa9s mitificat dels que actuaren pels camins del mass\xc3\xads de Sant Lloren\xc3\xa7 del Munt va ser un personatge real que actuava entre els colls Estret i del Dav\xc3\xad._NEWLINE_De jove treballava com a mosso a les masies properes de la ciutat de Manresa, per\xc3\xb2 la trobada infortunada amb uns lladres que l\xe2\x80\x99assaltaren li feren replantejar la seva vida, i es f\xc3\xa9u la promesa que mai m\xc3\xa9s es guanyaria la vida de manera honrada. \xc3\x89s aix\xc3\xad com, amb nom\xc3\xa9s quinze anys, comen\xc3\xa7\xc3\xa0 la seva activitat com a bandoler, armat amb un pedrenyal i una capa blanca que deixava estesa a terra quan passava algun viatger pel cam\xc3\xad entre Barcelona i Manresa. Els viatjants assaltats sabien prou b\xc3\xa9 que havien de deixar all\xc3\xb2 que portessin a la capa, mentre el bandoler els vigilava, amena\xc3\xa7ant, que si no en feien el que els hi manava, rebrien un tret de pedrenyal._NEWLINE_Malgrat que no se\xe2\x80\x99n coneix el seu nom, aviat guany\xc3\xa0 for\xc3\xa7a anomenada en aquestes contrades, acompanyat d\xe2\x80\x99hist\xc3\xb2ries heroiques o de grans crueltats i assassinats a sang freda, conegut per tots com en \xe2\x80\x9cCapablanca\xe2\x80\x9d per la manera com assaltava la gent. _NEWLINE_Una altra hist\xc3\xb2ria diu que el nom de \xe2\x80\x9cCapablanca\xe2\x80\x9d prov\xc3\xa9 de quan el bandoler, perseguit per un capit\xc3\xa0 de la gu\xc3\xa0rdia dels Miquelets, retall\xc3\xa0 un tros de la capa blanca de l\xe2\x80\x99oficial mentre aquest estava distret contemplant una obra de com\xc3\xa8dia. Posteriorment i per demostrar el que havia fet, el bandoler li va enviar a l\xe2\x80\x99oficial el tros de capa amb una dita que diu aix\xc3\xad:_NEWLINE_"Cerqueu i no trobeu_NEWLINE_A qui darrere vostre seu."_NEWLINE_Conta la hist\xc3\xb2ria d\xe2\x80\x99aquest bandoler que en una de les seves travesses per la Vall de Mur, va con\xc3\xa8ixer na Genoveva, la pubilla del Dalmau, de la qual s\xe2\x80\x99enamor\xc3\xa0. _NEWLINE_La hist\xc3\xb2ria d\xe2\x80\x99en Capablanca, per\xc3\xb2, \xc3\xa9s boirosa i plena d\xe2\x80\x99incerteses, tamb\xc3\xa9 sobre el seu final. La versi\xc3\xb3 m\xc3\xa9s popular diu que en Capablanca va morir sota una b\xc3\xb3ta de vi, despr\xc3\xa9s d\'una gran festa en finalitzar un dels seus famosos assalts.\n_START_SECTION_\nEn Joan Muntada i na Guida de Savall. [cal\xc2\xa0citaci\xc3\xb3]\n_START_PARAGRAPH_\nEl bandoler Joan Muntada, m\xc3\xa9s conegut com \xe2\x80\x9clo miny\xc3\xb3 de Sant Lloren\xc3\xa7\xe2\x80\x9d o \xe2\x80\x9cel Muntadeta\xe2\x80\x9d  \xc3\xa9s fill de la masia de La Muntada, a la Vall d\xe2\x80\x99Horta de Sant Lloren\xc3\xa7 Savall. _NEWLINE_La seva fam\xc3\xadlia era la propiet\xc3\xa0ria de la masia, per\xc3\xb2 la situaci\xc3\xb3 econ\xc3\xb2mica de la casa el va emp\xc3\xa8nyer a abandonar la seva fam\xc3\xadlia i dedicar-se al bandolerisme. Ja d\xe2\x80\x99entrada es va afegir a l\xe2\x80\x99escamot de bandolers d\xe2\x80\x99en Perot Rocaguinarda, on va fer amistat amb Jaume Alboquers \xe2\x80\x9cL\xe2\x80\x99Escolanet\xe2\x80\x9d, Gabriel Gal\xc3\xad \xe2\x80\x9cBarcel\xc3\xb3\xe2\x80\x9d o en Bertran Miret \xe2\x80\x9cEl Carnisser\xe2\x80\x9d entre altres._NEWLINE_Durant els \xc3\xbaltims anys del segle XVI i principi de segle XVII es dedic\xc3\xa0, juntament amb aquest escamot, al pillatge, robatori, segrest, assalt a m\xc3\xa0 armada i l\xe2\x80\x99assassinat a les terres entre el cam\xc3\xad ral de Barcelona a Manresa i la plana de Vic, perseguits constantment pels homes armats de la Uni\xc3\xb3._NEWLINE_El fet m\xc3\xa9s conegut de la hist\xc3\xb2ria d\xe2\x80\x99aquest personatge \xc3\xa9s quan, acompanyat per Bertran \xe2\x80\x9cEl Carnisser\xe2\x80\x9d i Joan Roca, es dispos\xc3\xa0 a assaltar l\xe2\x80\x99hostal de Sant Lloren\xc3\xa7 Savall el 7 d\xe2\x80\x99abril de 1610. Per\xc3\xb2 en una emboscada preparada entre els sometents i el batlle de la vila, Pere Agell, els prengueren per sorpresa i en una aferrissada trifulga Joan Muntada \xc3\xa9s ferit al bra\xc3\xa7 esquerre per un tret de pedrenyal._NEWLINE_Els tres bandolers aconseguiren escapar i es refugiaren al mas de La Roca, on foren acollits. La Guida va curar la ferida d\'en Joan Muntada. Van ser gentilment acollits en aquesta casa, ja que en Joan Muntada tenia una hist\xc3\xb2ria d\xe2\x80\x99amor amb la seva pubilla, Guida Roca, m\xc3\xa9s coneguda com a Guida de Savall. De na Guida en deien que era la pubilla m\xc3\xa9s bonica de tota la Vall d\'Horta._NEWLINE_Despr\xc3\xa9s d\xe2\x80\x99aquest fet Joan Muntada continu\xc3\xa0 la seva traject\xc3\xb2ria bandolera amb la colla d\xe2\x80\x99en Perot Rocaguinarda fins a l\xe2\x80\x99any seg\xc3\xbcent. _NEWLINE_El 1611 Perot Rocaguinarda, Joan Muntada i altres membres de l\xe2\x80\x99escamot foren finalment arrestats per les forces de la Uni\xc3\xb3. No obstant se\xe2\x80\x99ls va prometre l\'indult si complien set anys de galeres i lluitaven al servei del Ter\xc3\xa7 de N\xc3\xa0pols, al sud d\xe2\x80\x99It\xc3\xa0lia.'